62017TJ0734_INF
Απόφαση του Γενικού Δικαστηρίου (δεύτερο τμήμα) της 26ης Μαρτίου 2020 – ViaSat κατά Επιτροπής
(Υπόθεση T–734/17)
«Πρόσβαση στα έγγραφα – Κανονισμός (ΕΚ) 1049/2001 – Φορέας εκμεταλλεύσεως συστημάτων που παρέχουν κινητές δορυφορικές υπηρεσίες – Έγγραφα που προσκομίστηκαν στην Επιτροπή από επιλεγέντα υποψήφιο στο πλαίσιο προσκλήσεως υποβολής προσφορών – Σιωπηρή και ρητή άρνηση παροχής προσβάσεως – Εξαίρεση σχετική με την προστασία των εμπορικών συμφερόντων τρίτων – Υπέρτερο δημόσιο συμφέρον – Άρνηση μερικής προσβάσεως»
1.
Θεσμικά όργανα της Ευρωπαϊκής Ένωσης – Δικαίωμα προσβάσεως του κοινού στα έγγραφα – Κανονισμός 1049/2001 – Μη τήρηση εκ μέρους της Επιτροπής των προβλεπόμενων προθεσμιών για την απάντηση σε αίτηση προσβάσεως – Σιωπηρή απορριπτική απόφαση – Κατάργηση μέσω της εκδόσεως ρητής απορριπτικής αποφάσεως – Δυνατότητα προσφυγής κατά της σιωπηρής αποφάσεως – Δεν υφίσταται
(Κανονισμός 1049/2001 του Ευρωπαϊκού Κοινοβουλίου και του Συμβουλίου, άρθρα 7 και 8)
(βλ. σκέψεις 16, 17)
2.
Ένδικη διαδικασία – Απόφαση ή κανονισμός που αντικαθιστά την προσβαλλόμενη πράξη κατά την εκκρεμοδικία – Αίτημα περί προσαρμογής της προσφυγής – Προϋποθέσεις
(Κανονισμός Διαδικασίας του Γενικού Δικαστηρίου, άρθρο 86 §§ 1 και 2)
(βλ. σκέψη 19)
3.
Θεσμικά όργανα της Ευρωπαϊκής Ένωσης – Δικαίωμα προσβάσεως του κοινού στα έγγραφα – Κανονισμός 1049/2001 – Υποχρέωση του θεσμικού οργάνου να βοηθήσει τον αιτούντα πριν απορρίψει την αίτησή του
(Κανονισμός 1049/2001 του Ευρωπαϊκού Κοινοβουλίου και του Συμβουλίου, άρθρο 6 § 2)
(βλ. σκέψεις 24, 25)
4.
Θεσμικά όργανα της Ευρωπαϊκής Ένωσης – Δικαίωμα προσβάσεως του κοινού στα έγγραφα – Κανονισμός 1049/2001 – Εξαιρέσεις από το δικαίωμα προσβάσεως στα έγγραφα – Προστασία των εμπορικών συμφερόντων – Άρνηση προσβάσεως – Υποχρέωση αιτιολογήσεως – Περιεχόμενο – Δυνατότητα να στηριχθεί η απόρριψη σε γενικά τεκμήρια τα οποία έχουν εφαρμογή επί ορισμένων κατηγοριών εγγράφων
(Άρθρο 296 ΣΛΕΕ· κανονισμός 1049/2001 του Ευρωπαϊκού Κοινοβουλίου και του Συμβουλίου, άρθρο 4 § 2, 1η περίπτωση)
(βλ. σκέψεις 38–41)
5.
Θεσμικά όργανα της Ευρωπαϊκής Ένωσης – Δικαίωμα προσβάσεως του κοινού στα έγγραφα – Κανονισμός 1049/2001 – Εξαιρέσεις από το δικαίωμα προσβάσεως στα έγγραφα – Προστασία των εμπορικών συμφερόντων – Πεδίο εφαρμογής – Προσφορές υποβληθείσες από υποψηφίους στο πλαίσιο διαγωνισμού για τη σύναψη δημοσίας συμβάσεως – Εμπίπτουν – Γενική εφαρμογή του τεκμηρίου της εξαιρέσεως από το δικαίωμα προσβάσεως
(Κανονισμός 1049/2001 του Ευρωπαϊκού Κοινοβουλίου και του Συμβουλίου, άρθρο 4 § 2, 1η περίπτωση)
(βλ. σκέψεις 42, 43, 55, 57–59, 61–63, 97)
6.
Θεσμικά όργανα της Ευρωπαϊκής Ένωσης – Δικαίωμα προσβάσεως του κοινού στα έγγραφα – Κανονισμός 1049/2001 – Εξαιρέσεις από το δικαίωμα προσβάσεως στα έγγραφα – Άρνηση προσβάσεως – Δυνατότητα να στηριχθεί η απόρριψη σε γενικά τεκμήρια τα οποία έχουν εφαρμογή επί ορισμένων κατηγοριών εγγράφων – Υποχρέωση εξατομικευμένης εξετάσεως όλων των εγγράφων τα οποία αφορά αίτηση πρόσβασης σε σύνολο εγγράφων – Δεν υφίσταται
(Κανονισμός 1049/2001 του Ευρωπαϊκού Κοινοβουλίου και του Συμβουλίου, άρθρο 4)
(βλ. σκέψεις 45, 65, 92)
7.
Θεσμικά όργανα της Ευρωπαϊκής Ένωσης – Δικαίωμα προσβάσεως του κοινού στα έγγραφα – Κανονισμός 1049/2001 – Εξαιρέσεις από το δικαίωμα προσβάσεως στα έγγραφα – Προστασία των εμπορικών συμφερόντων – Υπέρτερο δημόσιο συμφέρον που δικαιολογεί τη δημοσιοποίηση των εγγράφων – Επίκληση της αρχής της διαφάνειας – Ανάγκη αναπτύξεως ειδικών συλλογισμών σε σχέση με τη συγκεκριμένη περίπτωση – Βάρος αποδείξεως
(Κανονισμός 1049/2001 του Ευρωπαϊκού Κοινοβουλίου και του Συμβουλίου, άρθρο 4 § 2)
(βλ. σκέψεις 44, 76–79, 81–86, 97)
8.
Θεσμικά όργανα της Ευρωπαϊκής Ένωσης – Δικαίωμα προσβάσεως του κοινού στα έγγραφα – Κανονισμός 1049/2001 – Εξαιρέσεις από το δικαίωμα προσβάσεως στα έγγραφα – Προστασία των εμπορικών συμφερόντων – Επίκληση γενικού τεκμηρίου περί εφαρμογής της εξαιρέσεως όσον αφορά τα έγγραφα στα οποία ζητήθηκε πρόσβαση – Αποτελέσματα της εφαρμογής του τεκμηρίου – Μερική δημοσιοποίηση του περιεχομένου –Αποκλείεται
(Κανονισμός 1049/2001 του Ευρωπαϊκού Κοινοβουλίου και του Συμβουλίου, άρθρο 4 §§ 2, 1η περίπτωση, και 6)
(βλ. σκέψεις 92–94, 97, 98)
9.
Θεσμικά όργανα της Ευρωπαϊκής Ένωσης – Δικαίωμα προσβάσεως του κοινού στα έγγραφα – Κανονισμός 1049/2001 – Εξαιρέσεις από την αρχή της προσβάσεως στα έγγραφα – Άρνηση στηριζόμενη σε περισσότερες εξαιρέσεις – Επιτρέπεται
(Κανονισμός 1049/2001 του Ευρωπαϊκού Κοινοβουλίου και του Συμβουλίου)
(βλ. σκέψη 96)
Αντικείμενο
Προσφυγή δυνάμει του άρθρου 263 ΣΛΕΕ με την οποία ζητείται, αφενός, η ακύρωση της σιωπηρής αποφάσεως της Επιτροπής με την οποία απορρίφθηκε η επιβεβαιωτική αίτηση που υπέβαλε η προσφεύγουσα στις 10 Ιουλίου 2017 προκειμένου να της παρασχεθεί πρόσβαση στο σύνολο των πληροφοριών που είχαν προσκομισθεί από την Inmarsat plc, την Inmarsat Ventures ή τις θυγατρικές της στο πλαίσιο της συμμετοχής τους στην πρόσκληση υποβολής προσφορών σε συνέχεια της οποίας εκδόθηκε η απόφαση 2009/449/ΕΚ της Επιτροπής, της 13ης Μαΐου 2009, σχετικά με την επιλογή φορέων εκμετάλλευσης πανευρωπαϊκών συστημάτων που παρέχουν κινητές δορυφορικές υπηρεσίες (ΚΔΥ), καθώς και σε κάθε ανταλλαγή πληροφοριών επί του θέματος μεταξύ της Inmarsat και της Επιτροπής, και, αφετέρου, η ακύρωση της αποφάσεως C(2018) 180 τελικό της Επιτροπής, της 11ης Ιανουαρίου 2018, με την οποία απορρίφθηκε η αίτηση προσβάσεως στις εν λόγω πληροφορίες
Διατακτικό
Το Γενικό Δικαστήριο αποφασίζει:
1)
Καταργεί τη δίκη όσον αφορά τη νομιμότητα της σιωπηρής αποφάσεως της Ευρωπαϊκής Επιτροπής με την οποία απορρίφθηκε η επιβεβαιωτική αίτηση την οποία υπέβαλε η προσφεύγουσα στις 10 Ιουλίου 2017 προκειμένου να της παρασχεθεί πρόσβαση στο σύνολο των πληροφοριών που είχαν προσκομισθεί από την Inmarsat plc, την Inmarsat Ventures Ltd ή τις θυγατρικές της στο πλαίσιο της συμμετοχής τους στην πρόσκληση υποβολής προσφορών της Ευρωπαϊκής Ένωσης σε συνέχεια της οποίας εκδόθηκε η απόφαση 2009/449/ΕΚ της Επιτροπής, της 13ης Μαΐου 2009, σχετικά με την επιλογή φορέων εκμετάλλευσης πανευρωπαϊκών συστημάτων που παρέχουν κινητές δορυφορικές υπηρεσίες (ΚΔΥ), καθώς και σε κάθε ανταλλαγή πληροφοριών επί του θέματος μεταξύ της Inmarsat και της Επιτροπής.
2)
Απορρίπτει την προσφυγή κατά τα λοιπά.
3)
Η ViaSat, Inc., φέρει, πέραν των τριών τετάρτων των εξόδων της, τα τρία τέταρτα των εξόδων της Επιτροπής και της Inmarsat Ventures.
4)
Η Επιτροπή φέρει, πέραν του ενός τετάρτου των εξόδων της, το ένα τέταρτο των εξόδων της ViaSat και της Inmarsat Ventures.